CELEX: 62019TN0155
Language: mt
Date: 2019-03-12 00:00:00
Title: Kawża T-155/19: Rikors ippreżentat fit-12 ta’ Marzu — AP vs EIF

6.5.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 155/53
            
         
      Rikors ippreżentat fit-12 ta’ Marzu — AP vs EIF
      (Kawża T-155/19)
      (2019/C 155/62)
      Lingwa tal-kawża: l-Ingliż
      
         Partijiet
      
      
         Rikorrent: AP (irrappreżentat minn: L. Levi, avukat)
      
         Konvenut: Il-Fond Ewropew tal-Investiment
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjonijiet tal-konvenut datati t-30 ta’ Awwissu 2018 u t-3 ta’ Ottubru 2018 li jiċħdu t-talba tar-rikorrent datata l-20 ta’ Ġunju 2018;
               
            
                  —
               
               
                  tordna lill-konvenut iħallas il-benefiċċji pprovduti mill-Artikolu 33 tar-Regolamenti tal-Persunal b’mod retroattiv mill-1 ta’ April 2018 flimkien mal-interessi moratorji kkalkolati fil-livell tar-rata tal-Bank Ċentrali Ewropew b’żieda ta’ 2 punti dekorribbli sal-ħlas sħiħ irċevut mir-rikorrent;
               
            
                  —
               
               
                  tordna lill-konvenut jikkumpensa d-dannu morali, li jista’ jiġi evalwat, ex aequo et bono fl-ammont ta’ mill-inqas EUR 20 000;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka żewġ motivi.
      
                  1.
               
               
                  L-ewwel motiv ibbażat fuq l-allegazzjoni li l-mard tar-rikorrent kien jinvolvi s-sospensjoni taż-żmien tan-notice u l-applikazzjoni tal-iskema tas-sigurtà soċjali. Ir-rikorrent jissottometti li l-kuntrarju ta’ dan jikkostitwixxi ksur tar-Regolamenti tal-Persunal, tad-dmir ta’ prudenza u tal-prinċipju ta’ aspettattivi leġittimi.
               
            
                  2.
               
               
                  It-tieni motiv ibbażat fuq l-allegazzjoni li r-rifjut ta’ aċċettazzjoni tal-irtirar tar-riżenja tar-rikorrent jikser id-dmir ta’ prudenza.